**NACRT**

Na temelju članka 31. Zakona o lovstvu („Narodne novine“ broj 99/18, 32/19 i 32/20), članka 12. Programa potpora za razvoj i unapređenje lovstva na području Krapinsko-zagorske županije za 2024. i 2025. godinu („Službeni glasnik Krapinsko-zagorske županije“ broj 34/24) te članka 32. Statuta Krapinsko-zagorske županije („Službeni glasnik Krapinsko-zagorske županije“, broj 13/01, 5/06, 14/09, 11/13, 26/13,13/18, 5/20, 10/21 i 15/21- pročišćeni tekst) župan Krapinsko-zagorske županije donosi

**PRAVILNIK O PROVEDBI PROGRAMA RAZVOJA I UNAPREĐENJA LOVSTVA U KRAPINSKO-ZAGORSKOJ ŽUPANIJI ZA 2024. i 2025. GODINU**

1. TEMELJNE ODREDBE

Članak 1.

Ovim Pravilnikom o provedbi mjera razvoja i unapređenja lovstva u Krapinsko-zagorskoj županiji za 2024. i 2025. godinu (dalje u tekstu: Pravilnik) utvrđuju se kriteriji, mjerila i postupci za dodjelu i korištenje sredstva proračuna Krapinsko-zagorske županije (dalje u tekstu: Županija) sukladno Programu razvoja i unapređenja lovstva u Krapinsko-zagorskoj županiji za 2024. i 2025. godinu (dalje u tekstu: Program).

Članak 2.

Odredbe ovog Pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima programa ili javnog poziva, prihvatljivi korisnici.

Članak 3.

Za provođenje Programa i Pravilnika zadužuje se Upravni odjel za gospodarstvo, poljoprivredu, turizam, promet i komunalnu infrastrukturu (dalje u tekstu: Upravni odjel) te Povjerenstvo za potpore razvoju i unapređenju lovstva na području Krapinsko-zagorske županije (dalje u tekstu: Povjerenstvo).

1. FINANCIJSKA SREDSTVA

Članak 4.

Županija će pri financiranju Programa primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja definirane Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (dalje u tekstu: Uredba).

Članak 5.

Financijska sredstva za provedbu Programa osigurana su u Proračunu Krapinsko-zagorske županije iz sredstava zakupa prava lova, Glava 002 – Upravni odjel za gospodarstvo, poljoprivredu, turizam, promet i komunalnu infrastrukturu, a dodjeljivati će se temeljem javnog poziva.

Članak 6.

Financijska sredstva iz proračuna Županije, dodjeljuju se bez objavljivanja javnog poziva, odnosno izravno, samo:

-u opravdanim i iznimnim slučajevima, kada nepredviđeni događaji obvezuju županiju da u suradnji s udrugama žurno djeluje u rokovima u kojima nije moguće provesti standardni postupak javnog poziva i problem je moguće riješiti samo izravnom dodjelom financijskih sredstava,

-kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,

-kada se financijska sredstva dodjeljuju udruzi koja je na temelju propisa izrijekom navedena kao provoditelj određene aktivnosti,

-kada se prema mišljenju Povjerenstva za jednokratnu dodjelu financijskih sredstva udrugama jednokratno dodjeljuju financijska sredstva do 663,61 € za aktivnosti koje iz opravdanih razloga nisu mogle biti plasirane u godišnjem planu udruge, a ukupan iznos tako dodijeljenih sredstva iznosi najviše 5% svih sredstva planiranih u proračunu Županije za financiranje svih programa i projekata udruga.

Članak 7.

S obzirom da osigurana sredstva nisu dovoljna za provođenje svih mjera iz Programa, Župan će prilikom objave javnog poziva utvrditi prioritetna područja financiranja te će se prema tome javnim pozivom objaviti jedna ili više mjera čije će aktivnosti Županija financirati.

1. KORISNICI POTPORA

Članak 8.

Korisnici županijske potpore temeljem Programa su:

* Lovoovlaštenici lovišta u Krapinsko-zagorskoj županiji koji imaju valjani ugovor o pravu lova i koji imaju ispunjene obaveze utvrđene predmetnim Ugovorom
* Lovački savez Krapinsko-zagorske županije,

uz uvjet da:

-su upisani u odgovarajući registar minimalno godinu dana i imaju sjedište na području Krapinsko-zagorske županije,

-su registrirani kao udruge ili druge neprofitne organizacije koje su utvrđene Uredbom čija temeljna svrha nije stjecanje dobiti,

-su uredno ispunili obveze iz svih prethodno sklopljenih ugovora o financiranju uz proračuna Županije i drugih javnih izvora,

-nemaju dugovanja s osnova plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu, proračunu Županije i proračunu jedinice lokalne samouprave,

-se protiv korisnika, odnosno ovlaštene osobe za zastupanje i voditelja aktivnosti financirane mjere ne vodi kazneni postupak i nije pravomoćno osuđen za prekršaje i kaznena djela definirane Uredbom,

-je statut udruge usklađen sa Zakonom o udrugama („Narodne novine“ broj 74/14, 70/17, 98/19 i 151/22).

Svaki korisnik može ostvariti potporu za maksimalno 3 aktivnosti godišnje. Lovoovlaštenici mogu ostvariti potporu u maksimalnom iznosu do 1.000,00 eura, a Lovački savez do 4.000,00 eura.

1. MJERE PROGRAMA I PRIHVATLJIVI TROŠKOVI

Članak 9.

U okviru Pravilnika, potpora se dodjeljuje za sljedeće mjere:

Članak 10.

**MJERA 1. POVEĆANJE KVALITETE INFRASTRUKTURE U LOVIŠTIMA**

CILJ MJERE:

Bogatstvo naših lovišta potrebno je predstaviti domaćim i stranim lovcima, a najbolji način za to je kroz jedan od oblika selektivnog turizma, odnosno lovni turizam. Da bi se lovni turizam na području Županije razvijao potrebno je osigurati kvalitetnu infrastrukturu i smještajne kapacitete, a lovačke kuće je potrebno opremiti ili obnoviti kako bi se zadovoljilo kriterije. Isto tako, uređenjem poučnih staza i infrastrukture ulaže se u kvalitetnu infrastrukturu u lovištu. Lovno streljaštvo je jedna od lovačkih grana koje promiču lovstvo stoga se planira i ulaganje u lovačke streljane.

Prihvatljive aktivnosti:

* REKONSTRUKCIJA I OPREMANJE LOVAČKIH DOMOVA

Prihvatljivi troškovi:

Nabava materijala, alata, opreme za izgradnju i adaptaciju te opremanje lovačkih domova.

Intenzitet potpore:

Potpora se dodjeljuje maksimalno do 1.000,00 eura, odnosno do 60 % prihvatljivih troškova.

* GRADNJA I OPREMANJE LOVAČKIH STRELJANA

Prihvatljivi troškovi:

Nabava materijala i opreme za izgradnju/adaptaciju i opremanje lovačkih streljana.

Intenzitet potpore:

Potpora se dodjeljuje maksimalno do 500,00 eura, odnosno do 60 % prihvatljivih troškova.

* USPOSTAVA I UREĐENJE POUČNIH STAZA, VIDIKOVACA I OSTALE MANJE KOMUNALNE INFRASTRUKTURE

Prihvatljivi troškovi:

Nabava materijala za uspostavu, uređenje poučnih staza, vidikovaca i ostale manje komunalne infrastrukture.

Intenzitet potpore:

Potpora se dodjeljuje maksimalno do 600,00 eura odnosno do 60 % prihvatljivih troškova.

* UNAPREĐENJE LOVNOTEHNIČKIH I LOVNOGOSPODARSKIH OBJEKATA

Prihvatljivi troškovi:

Nabava materijala za izgradnju/adaptaciju lovnotehničkih i lovnogospodarskih objekata s obvezom brojčanog označavanja i unošenja u Lovnogospodarsku osnovu i Središnju lovnu evidenciju nakon odrađenih radnji.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Članak 11.

**MJERA 2. GOSPODARENJE S DIVLJAČI, ZAŠTITA DIVLJAČI I LOVIŠTA**

CILJ MJERE:

Lovstvo je na prvom mjestu gospodarska grana koja je gotovo potpuno zapostavljena i ovom mjerom poduzimat će se aktivnosti kojima će se poticati primjena suvremenih tehnologija u lovstvu te ekonomski isplativo gospodarenje divljači. Glavni cilj mjere za smanjivanje šteta od divljači i na divljači te uređena lovišta.

Prihvatljive aktivnosti:

* PRIMJENA SUVREMENIH TEHNOLOGIJA U LOVSTVU

Prihvatljivi troškovi:

Nabava GPRS, fotozamki, telemetrija, monitoring i sl. za praćenje divljači te opreme za lovočuvare (dalekozori, fotoaparati, videokamere, dronovi i sl.)

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova

* SPREČAVANJE ŠTETA OD DIVLJAČI

Prihvatljivi troškovi:

Nabava i uporaba mehaničkih, električnih i kemijskih zaštitnih sredstava, vidljivih i zvučnih plašila za sprečavanje šteta od divljači.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

* SPREČAVANJE ŠIRENJA BOLESTI

Prihvatljivi troškovi:

Nabava prskalica, dezinfekcijskih sredstava, dezinfekcijskih barijera, maski, rukavica, plastičnih vreća i dr.

Intenzitet potpore:

Potpora se dodjeljuje maksimalno do 300,00 eura odnosno do 60 % prihvatljivih troškova.

* ODRŽAVANJE LOVIŠTA

Prihvatljivi troškovi:

Nabava automatskih hranilica, strižnih kosa, malčera, freza, motornih pila i sl. za održavanje lovišta.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Članak 12.

**MJERA 3. PROMOCIJA LOVSTVA**

CILJ MJERE:

Ovom se mjerom putem organizacije lovačkih natjecanja i svečanosti promiče i popularizira lovstvo i lovni turizam, lovni običaji i lovna etika.

Provedbom mjere povećava se prepoznatljivost županijskog lovstva izvan granica Krapinsko-zagorske županije, a sve aktivnosti koje se provode u cilju promocije lovstva ujedno su i pokretači gospodarskih aktivnosti i pokretači razvoja ruralnog prostora.

Prihvatljive aktivnosti:

* ORGANIZACIJA EDUKACIJA I LOVAČKIH SVEČANOSTI
* ,

PROMOCIJA LOVSTVA I LOVNOG TURIZMA

Prihvatljivi troškovi:

Troškovi organizacije stručnih edukacija, lovačkih svečanosti, obljetnica, te trošak sudjelovanja na svečanostima i izložbama u zemlji i inozemstvu (organizirani prijevoz, kotizacija, najam, uređenje izložbenog prostora, letci, katalozi, pozivnice, plakati, monografije i sl.).

Intenzitet potpore:

Potpora se dodjeljuje maksimalno do 500,00 eura, odnosno do 60 % prihvatljivih troškova.

Članak 13.

**MJERA 4. RAZVOJ LOVNOG STRELJAŠTVA I LOVNE KINOLOGIJE**

CILJ MJERE:

Kroz organizaciju lovačkih natjecanja u obliku kupova i kola potiče se razvoj lovnog streljaštva i lovne kinologije, odnosno razvoj lovnog gospodarenja u Krapinsko-zagorskoj županiji. Putem edukativnih i natjecateljskih aktivnosti povećat će se sposobnost lovaca s područja Županije za provedbu lovnog gospodarenja, unaprijedit će se njihove sposobnosti rukovanja vatrenim oružjem te povećati brojnost i kvaliteta lovačkih pasa. Provedba ove mjere doprinijet će sveukupnoj promociji lovstva i povećati svijest javnosti o važnosti lovnog gospodarenja u ekološkom, društvenom, ekonomskom i turističkom pogledu.

Prihvatljive aktivnosti :

* NATJECANJE U STRELJAŠTVU I LOVNOJ KINOGIJI

Prihvatljivi troškovi:

Troškovi organizacije županijskog ili državnog natjecanja u streljaštvu i lovnoj kinologiji (oblikovanje i tisak promotivnih materijala, streljiva, leteće mete i sl.).

Intenzitet potpore:

Potpora se dodjeljuje maksimalno do 2.500,00 eura, odnosno do 60 % prihvatljivih troškova.

* SUDJELOVANJE NA DRŽAVNIM I MEĐUNARODNIM NATJECANJIMA

Prihvatljivi troškovi:

Troškovi sudjelovanja na državnim i međunarodnim natjecanjima (noćenje, organizirani prijevoz, uniforme, streljiva, leteće mete i sl.)

Intenzitet potpore:

Potpora se dodjeljuje maksimalno do 4.000,00 eura, odnosno do 60 % prihvatljivih troškova.

1. NATJEČAJNA DOKUMENTACIJA

Članak 14.

Javni poziv sa obrascima, odnosno cjelokupnom natječajnom dokumentacijom objavljuje se na mrežnim stranicama Županije i mrežnim stranicama Ureda za udruge Vlade Republike Hrvatske, a obavijest o objavljenom javnom natječaju može se objaviti i u javnim glasilima, drugim publikacijama i na drugi odgovarajući način.

Članak 15.

Obrasci koji su sastavni dio natječajne dokumentacije popunjavaju se putem računala. Prijava sadržava obavezne obrasce vlastoručno potpisane od strane ovlaštene osobe za zastupanje i voditelja provedbe aktivnosti mjera iz Programa te ovjerene službenim pečatom organizacije.

Članak 16.

Prijave s popratnom dokumentacijom dostavljaju se elektronički i/ili papirnatom obliku u zatvorenoj omotnici na adresu davatelja financijskih sredstava i u roku propisanom uvjetima javnog natječaja.

U papirnatom obliku, prijava sa svom popratnom dokumentacijom dostavlja se putem pošte ili kurirske službe.

U elektroničkom obliku, prijava sa svom popratnom dokumentacijom dostavlja se skenirana i pohranjena na mediju za pohranu podataka (USB stick) ili putem online servisa ePrijava (https://eprijava.kzz.hr).

Prijava sa svom popratnom dokumentacijom, predaje se u rokovima i na način utvrđen javnim pozivom.

Ukoliko je aktivnost iz Programa izvršena u prihvatljivom razdoblju definiranom Javnim pozivom, prilikom predaje zahtjeva, korisnici financiranja su dužni uz Obrazac za prijavu priložiti i dokaze o provedbi aktivnosti (npr. račun i dokaz o plaćanju).

Članak 17.

Rok za podnošenje prijava utvrđuje se javnim pozivom, a ne može biti kraći od 30 dana od dana objave.

Ocjenjivanje pristiglih prijava, donošenje odluke o financiranju aktivnosti mjera iz Programa i vrijeme potpisivanja ugovora s udrugama čiji su zahtjevi prihvaćeni za financiranje mora biti dovršeno u roku od 120 dana, računajući od zadnjeg dana za dostavu prijava.

Članak 18.

Za provođenje postupka javnog poziva župan imenuje Povjerenstvo za provjeru ispunjavanja propisanih uvjeta javnog poziva i Povjerenstvo za potpore razvoju i unapređenju lovstva na području Krapinsko-zagorske županije koje ima ulogu Povjerenstva za ocjenjivanje prijava na javni poziv.

Povjerenstvo za provjeru ispunjavanja propisanih uvjeta javnog poziva ima tri člana te tri zamjenika člana.

Povjerenstvo za potpore razvoju i unapređenju lovstva na području Krapinsko-zagorske županije ima najmanje 5 članova te je nezavisno stručno ocjenjivačko tijelo kojeg mogu sačinjavati predstavnici Županije, stručnih institucija, nezavisni stručnjaci za pojedina pitanja, predstavnici organizacija civilnog društva.

Povjerenstvo za potpore razvoju i unapređenju lovstva na području Krapinsko-zagorske županije donosi Poslovnik kojeg prihvaćaju svi članovi potpisivanjem izjave o njegovu prihvaćanju. Također, obvezni su potpisati izjavu o nepristranosti i povjerljivosti sukladno Uredbi.

Članak 19.

Po isteku roka za podnošenje prijava, Povjerenstvo za provjeru ispunjavanja propisanih uvjeta javnog poziva, provjerava:

-je li prijava dostavljena na pravi javni poziv i u zadanom roku,

-je li zatraženi iznos sredstava unutar financijskih pragova postavljenih u javnom pozivu,

-jesu li dostavljeni, potpisani i ovjereni svi obavezni obrasci,

-jesu li ispunjeni drugi uvjeti javnog poziva.

Sukladno kriterijima koji su propisani uputama za prijavitelje, prijave koje ispunjavaju propisane uvjete javnog poziva, posebnom odlukom Povjerenstva za provjeru ispunjavanja propisanih uvjeta javnog poziva, upućuje se Povjerenstvu za potpore razvoju i unapređenju lovstva na području Krapinsko-zagorske županije te se istom odukom odbijaju prijave koje ne ispunjavaju uvjete javnog poziva.

Podnositelji prijava koje ne ispunjavaju uvjete javnog poziva, obavještavaju se u roku od 8 radnih dana od dana donošenja odluke iz stavka 2. ovog članka te isti imaju pravo podnošenja prigovora Povjerenstvu za rješavanje o prigovorima u postupcima dodjele sredstva udrugama koje imenuje župan, u roku od 8 radnih dana od dana prijema obavijesti, a koje će odlučiti po prigovoru u roku od 8 radnih dana.

U Povjerenstvu za rješavanje o prigovorima u postupcima dodjele sredstva udrugama ne mogu biti osobe koje su sudjelovale u pripremi i provedbi javnog poziva te koje su sudjelovale u vrednovanju zahtjeva.

U slučaju uvažavanja prigovora, prijava se upućuje Povjerenstvu za potpore razvoju i unapređenju lovstva na području Krapinsko-zagorske županije, a u protivnom Povjerenstvo iz stavka 3. ovog članka odlukom odbija prigovor.

Članak 20.

Povjerenstvo za razvoj i unapređenju lovstva na području Krapinsko-zagorske županije daje prijedlog za odobravanje financijskih sredstva podnositeljima prijava te isti dostavlja Upravnom odjelu za gospodarstvo, poljoprivredu, turizam, promet i komunalnu infrastrukturu koji priprema prijedlog odluke o aktivnostima iz mjera Programa koji su dobili financijska sredstva koju donosi župan.

Po donošenju odluke iz stavka 1. ovog članka, rezultati javnog poziva s podacima o udrugama i mjerama za koja su odobrena financijska sredstva i s podacima o odobrenim financijskim iznosima, javno će se objaviti na službenim mrežnim stranicama županije.

Županija će, u roku od 8 dana od donošenja odluke iz stavka 1. ovog članka, obavijestiti podnositelje prijava čiji zahtjevi nisu prihvaćeni za financiranje, o razlozima neprihvaćanja njihova zahtjeva, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog zahtjeva.

Podnositelji prijava kojima su odobrena financijska sredstva u iznosu manjem od traženog, mogu pisanim zahtjevom, u roku od 8 dana od javne objave rezultata iz stavka 2. ovog članka zatražiti obrazloženje ostvarenog broja bodova po pojedinim kategorijama bodovanja i obrazloženja iz opisnog dijela ocjene ocjenjivanog zahtjeva.

Članak 21.

Podnositeljima prijava kojima nisu odobrena financijska sredstva, može se na njihov zahtjev u roku od 8 dana od dana primitka pisane obavijesti iz članka 20. stavka 3. ovog Pravilnika, omogućiti uvid u ocjenu njihovog zahtjeva uz pravo Županije da zadrži tajnost podataka o osobama koje su ocjenjivale zahtjev.

Podnositelji prijava iz stavka 1. ovog članka imaju pravo podnošenja prigovora u roku utvrđenom natječajnom dokumentacijom, a koji ne može biti kraći od 8 radnih dana od dana dostave pisane obavijesti iz članka 20. stavka 3. ovog Pravilnika niti duži od 30 dana od dana javne objave rezultata iz članka 20. stavka 2. ovog Pravilnika.

O prigovorima rješava povjerenstvo iz članka 19. stavka 3. ovog Pravilnika, u roku od 8 dana od dana primitka prigovora.

Članak 22.

S korisnikom financiranja Županija će potpisati ugovor o financiranju aktivnosti iz mjere Programa najkasnije 30 dana od dana donošenja odluke o financiranju aktivnosti mjera iz Programa.

1. OPĆI UVJETI UGOVORA O DODJELI FINANCIJKIH SREDSTAVA I POSTUPAK UGOVORANJA

Članak 23.

Ugovor o financiranju se sastoji od općih uvjeta, koji moraju biti isti za sve korisnike u okviru javnog poziva i posebnog dijela.

Postupak ugovaranja, opći uvjeti koji se odnose na ugovore o dodijeli financijskih sredstava udrugama iz javnih izvora za program te posebni dio ugovora urediti će se temeljem odredbi Uredbe i drugih pozitivnih propisa Republike Hrvatske i Županije.

Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obaveze, obaveza dostavljanja podataka i financijskih i opisnih izvještaja, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje programa, produženje, odgađanje, viša sila i rok dovršetka, raskid ugovora, rješavanje sporova, opravdani troškovi, plaćanje i kamata za zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava te povrat sredstva i pripadajućih kamata i sredstva za osiguranje povrata sredstva u slučaju ne vraćanja neutrošenih ili nenamjenski utrošenih sredstava.

Posebni dio ugovora čine specifičnosti svakog ugovora kao što su ugovorene strane, naziv mjere, iznos financiranja, rokovi provedbe i slično.

Članak 24.

Županija će u suradnji s korisnikom financiranja, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih mjera, sukladno Uredbi, ovom Pravilniku, Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija i drugim pozitivnim propisima.

Kroz postupke praćenja razvijat će se partnerski odnos između davatelja financijskih sredstava i udruge kao provoditelja aktivnosti iz programa, a na temelju praćenja i vrednovanja rezultata pojedinačnih aktivnosti, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Županija će vrednovati rezultate i učinke cjelokupnog javnog poziva i planirati buduće aktivnosti u pojedinom prioritetnom području financiranja.

Članak 25.

Praćenje će se vršiti putem opisnih i financijskih izvješća korisnika sredstava koje je isti dužan dostaviti na propisanim obrascima i u propisanim rokovima te „kontrolom na licu mjesta“.

U financijskom izvješću navode se cjelokupni troškovi provedbe mjere, neovisno o tome iz kojeg su izvora financirani. Obavezno se dostavljaju i dokazi o nastanku troška podmirenog iz sredstva Županije (račun, ugovor, gotovinsko plaćanje – preslika fiskaliziranog gotovinskog računa ispostavljenog na korisnika, bezgotovinskim plaćanjem – preslika računa ispostavljenog na korisnika plaćenog bankovnog računa korisnika) te dokazi o plaćanju istih.

Upravni odjel će obaviti neposrednu kontrolu (kontrolu na licu mjesta) kroz terenski posjet prostorijama korisnika financijskih sredstava sukladno uputi za provođenje naknadnih kontrola namjenskog korištenja isplaćenih proračunskih sredstava.

Članak 26.

Vrednovanje provedene mjere u pravilu provodi sam korisnik financijskih sredstava dodatnim analizama rezultata mjera (samovrednovanje, anketni upitnici i dr.)

Bez obzira na kvalitetu predloženog programa ili projekta Županija neće dati financijska sredstva za aktivnosti koje se već financiraju iz nekog javnog izvora i po posebnim propisima – kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranim sufinanciranju iz više različitih izvora.

Članak 27.

Odobrena financijska sredstva korisnik je dužan utrošiti isključivo za realizaciju aktivnosti utvrđene proračunom i ugovorom o financiranju aktivnosti iz mjera Programa.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji aktivnosti iz mjera Programa utvrđenog ugovorom.

Svako odstupanje od proračuna bez odobrenja Upravnog odjela smatrati će se nenamjenskim trošenjem sredstava.

Članak 28.

Prihvatljivi troškovi su troškovi koje je imao korisnik financiranja te koji ispunjavaju sve sljedeće kriterije:  
a) nastali su za vrijeme razdoblja provedbe programa ili projekta u skladu s ugovorom osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora,  
b) moraju biti navedeni u ukupnom predviđenom proračunu zahtjeva  
c) nužni su za provođenje aktivnosti mjere koja je predmetom dodjele financijskih sredstava,   
d) mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija,  
e) trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

Troškovi korisnika financiranja koji se neće smatrati prihvatljivima biti će utvrđeni tekstom javnog poziva.

1. ISPLATA STEDSTAVA

Članak 29.

Županija će isplatiti sredstva korisniku financiranja jednokratno u roku od 30 dana od potpisivanja ugovora o financiranju aktivnosti iz mjera Programa.

Članak 30.

Sva financijska sredstva koja Županija dodjeljuje putem Javnog poziva odnose se na aktivnosti koje će trajati do (1) godinu dana od dana potpisivanja ugovora o financiranju aktivnosti iz mjera Programa.

Članak 31.

Korisnik financiranja je u obvezi voditi precizne i redovite evidencije vezane uz provođenje aktivnosti iz mjera Programa, koristeći odgovarajuće računovodstvene sustave sukladno propisima o računovodstvu neprofitnih organizacija.

Računi i troškovi vezani uz provođenje mjera iz Programa moraju biti lako prepoznatljivi i provjerljivi. To se može ostvariti korištenjem odvojenih računa za provođenje mjera ili osigurati da se troškovi vezani uz aktivnosti iz mjere mogu lako identificirati i pratiti do i unutar računovodstvenih i knjigovodstvenih sustava korisnika financiranja.

Članak 32.

Korisnik financiranja je obvezan omogućiti Županiji, inspektorima proračunskog nadzora Ministarstva financija i svim vanjskim revizorima koji vrše provjere skladno Uredbi da provjere, ispitivanjem dokumenta ili putem kontrola na licu mjesta, provođenje projekta ili programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje aktivnosti mjera iz Programa i u razdoblju od sedam (7) godina nakon završne isplate.

Korisnik financiranja je obvezan dopustiti proračunskom nadzoru i svim vanjskim revizorima koji vrše nadzor temeljem Uredbe da na licu mjesta izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti zbog čega će korisnik financiranja omogućiti odgovarajući pristup zaposlenicima Županije, proračunskom nadzoru kao i svim vanjskim revizorima koji vrše provjere i nadzor sukladno Uredbi, mjestima i lokacijama na kojima se provodi aktivnosti mjera iz Programa, uključujući pristup informatičkim sustavima te svim dokumentima i bazama podataka vezano uz tehničko i financijsko upravljanje aktivnostima iz mjera Programa te poduzeti sve mjere da olakša njihov rad.

Članak 33.

Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

* Popis članova i podatke o uplaćenim članarinama,
* Računovodstvenu evidenciju (kompjuterski ili ručno obrađenu),,iz računovodstvenog sustava korisnika financiranja, poput glavne knjige, pomoćnih knjiga, platnih lista, popisa imovine i obaveza i drugih relevantnih računovodstvenih podataka,
* Dokaze o postupcima nabave poput natječajne dokumentacije, ponuda od sudionika, natječaja i izvještaja o procjenama,
* Dokaze o obvezama poput ugovora i drugih obvezujućih dokumenata,
* Dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama, tečajevima, natjecanjima (uključujući relevantnu dokumentaciju i dobivene materijale, potvrde), itd.,
* Dokaze o primitku roba poput potvrda o isporučenoj robi dobavljača,
* Dokaze o završetku radova, poput potvrda o prihvaćanju ili primopredaji zapisnika,
* Dokaze o kupnji poput računa,
* Dokaze o uplatama poput bankovnih izvoda, potvrda o skidanju sredstava s računa,
* Za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja.

Članak 34.

Konačni iznos sredstava koji Županija treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna za provedbu aktivnosti iz mjere.

Kao dopuna i bez prejudiciranja prava na raskid ugovora sukladno odredbama Uredbe i ovog Pravilnika, Županija će temeljem obrazložene odluke ako se aktivnosti mjera iz Programa ne provode ili se neadekvatno, djelomično ili s odlaganjem provode, smanjiti bespovratna sredstva prvobitno predviđena u skladu sa stvarnim provođenjem projekta ili programa pod uvjetima sadržanim u ugovoru.

Članak 35.

Županija će od korisnika financiranja u pisanom obliku zatražiti povrat sredstava za provedbu odobrene aktivnosti iz mjera u Programu, u slučaju kada utvrdi da korisnik financiranja:

-nije realizirao svoje obaveze utvrđene proračunom i ugovorom,

-nije utrošio sva odobrena sredstva,

-sredstva nije namjenski koristio,

-iz neopravdanih razloga nije podnio izvještaj u propisanom roku.

Članak 36.

Korisnik financiranja će Županiji, najkasnije u roku od 30 dana od primitka zahtjeva, vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

Ukoliko korisnik ne vrati sredstva u roku koji je utvrdila županija, Županije će povećati dospjele iznose dodavanjem zatezne kamate.

U slučaju kada korisnik financiranja ne vrati sredstva Županiji, župan će donijeti odluku da prijave koje na javni poziv pristignu od strane tog prijavitelja u narednom razdoblju od 3 godine ne uzme u razmatranje.

U tom slučaju, takva odredba mora biti istaknuta u javnom pozivu.

1. PRIJELAZNE I ZAVRŠNE ODREDBE

Članak 37.

Ovaj Pravilnik stupa na snagu danom objave u „Službenom glasniku Krapinsko-zagorske županije“.

1. PRILOZI PRAVILNIKA

Sastavni dio ovog pravilnika su:

1. Tablica sa kriterijima za vrednovanje Zahtjeva za dodjelu potpora za financiranje aktivnosti mjera iz Programa

PRILOG 1. Tablica sa kriterijima za vrednovanje Zahtjeva za dodjelu potpora za financiranje aktivnosti mjera iz Programa

Prijave zaprimljene na Javnom pozivu vrednovat će se sukladno sljedećim kriterijima:

|  |  |
| --- | --- |
| **KRITERIJ 1. - DOPRINOS RAZVOJU LOVSTVA U KZŽ** | **Ocjena (1-4)** |
|
| Vrlo veliki - Mjera 4. | 4 |
| Veliki - Mjera 3. | 3 |
| Srednji - Mjera 1. | 2 |
| Manji - Mjera 2. | 1 |
| **KRITERIJ 2. - IZNOS UPLAĆENE LOVOZAKUPNINE** | **Ocjena (1-3)** |
|
| Uplaćeno iznad 1300,00 eura | 3 |
| Uplaćeno od 700,00 eura do 1299,99 eura | 2 |
| Uplaćeno do 699,99 eura | 1 |
| **KRITERIJ 3. - BROJ ČLANOVA LOVOZAKUPNIKA** | **Ocjena (1-4)** |
|
| Do 15 članova | 4 |
| Od 16 do 35 članova | 3 |
| Od 36 do 60 članova | 2 |
| Više od 60 članova | 1 |
| **KRITERIJ 4. - IZVRŠENOST AKTIVNOSTI** | **Ocjena (1-2)** |
|
| Aktivnost je izvršena | 2 |
| Aktivnost nije izvršena | 1 |

Prag prolaznosti je zbroj ocjena 4, dok je maksimalan zbroj ocjena 13. Osim vrednovanja zahtjeva prema tablici, zahtjev će se vrednovati opisnom ocjenom.